โฆษกศูนย์บริหารสถานการณ์โควิด-19  ระบุ มีผู้ป่วยรายใหม่เพิ่มขึ้น 111 ราย เสียชีวิตเพิ่ม 3 รายเป็นชาวต่างชาติ
โฆษกศูนย์บริหารสถานการณ์โควิด-19 ระบุ มีผู้ป่วยรายใหม่เพิ่มขึ้น 111 ราย เสียชีวิตเพิ่ม 3 รายเป็นชาวต่างชาติน.พ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงสถานการณ์โรคโควิด-19 ว่า เมื่อวานนี้ที่ประชุมคณะรัฐมนตรี กำหนดให้โรคโควิด -19 เป็นวาระแห่งชาติที่จะต้องได้รับการแก้ไขโดยเร่งด่วน ประชาชนต้องได้รับการดูแลเยียวยาผลกระทบจากที่เกิดขึ้น ซึ่งตัวเลขผู้ป่วยรายใหม่วันนี้เพิ่มขึ้น 111 คน ทำให้มีผู้ป่วยเฉลี่ยสะสม 2,369 คน หายป่วยและสามารถกลับบ้านได้แล้ว 888 คน เสียชีวิตเพิ่ม 3 คนรวมเสียชีวิตทั้งสิ้น 30 คน โดยผู้เสียชีวิตทั้ง 3 คน เป็นชาวต่างชาติและเป็นผู้สูงอายุ มีโรคประจำตัว ทั้งนี้ผู้ป่วยที่เพิ่มขึ้นกว่าเท่าตัวจากเมื่อวานนี้เป็นผู้ป่วยที่กลับมาจากประเทศอินโดนีเซีย 42 ราย ผู้ที่มีประวัติสัมผัสกับผู้ป่วยยืนยันก่อนหน้านี้ 37 ราย อยู่ระหว่างการสอบสวนโรคที่จังหวัดภูเก็ต 21 ราย ทั้งนี้จากการดำเนินการเชิงรุกในการตรวจสอบพื้นที่เสี่ยงทำให้พบผู้ติดเชื้อเพิ่มขึ้น อย่างไรก็ตาม จากการตรวจสอบ จังหวัดที่เป็นพื้นที่เสี่ยงและมีผู้ป่วยมากที่สุด คือ จังหวัดภูเก็ต มีผู้ป่วย ร้อยละ 33.9 ต่อแสนประชากร  กรุงเทพฯ ร้อยละ 21.6 ต่อแสนประชากร ดังนั้นจังหวัดภูเก็ตจะต้องเร่งดำเนินการทำให้จำนวนผู้ป่วยลดลงให้ได้ การใส่หน้ากากอนามัยและการเว้นระยะห่างทางสังคม หรือ Social Distancing ถือเป็นเรื่องสำคัญและจะสามารถแก้ไขปัญหาได้ ส่วนคนไทยที่กำลังเดินทางกลับมาจากกรุงโตเกียว 32 คน จะมาถึงสนามบินสุวรรณภูมิ ในเวลา 15.00 น. ของวันนี้ซึ่งทุกคนที่เป็นกลุ่มเสี่ยงนอกจากนี้ ยังเน้นย้ำมาตรการห้ามออกจากเคหะสถาน ในช่วงเวลา 22.00 น.- 04.00 น. หลังจากมีการสนธิกำลังระหว่างทหารตำรวจและฝ่ายปกครอง มีผู้กระทำผิดออกจากเคหะสถานในช่วงเวลาเคอร์ฟิว 1,156 ราย ลดลงจากเมื่อวานนี้เล็กน้อย